CELEX: 62021TN0254
Language: et
Date: 2021-05-10 00:00:00
Title: Kohtuasi T-254/21: 10. mail 2021 esitatud hagi – Armadora Parleros versus komisjon

28.6.2021   
            
            
               ET
            
            
               Euroopa Liidu Teataja
            
            
               C 252/31
            
         
      10. mail 2021 esitatud hagi – Armadora Parleros versus komisjon
      (Kohtuasi T-254/21)
      (2021/C 252/42)
      Kohtumenetluse keel: hispaania
      
         Pooled
      
      
         Hageja: Armadora Parleros, SL (Santa Eugenia de Ribeira, Hispaania) (esindaja: advokaat J. Navas Marqués)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tuvastada, et Euroopa Komisjon rikkus ühenduse ühist kalapoliitikat (ÜKP) reguleeriva määruse nr 1224/2009 artiklit 118 tegevusetusega, jättes tegemata asjakohase järelevalve ja seire selle kohta, kas Hispaania Kuningriik on neid norme nõuetekohaselt rakendanud – tegevusetus, mis võib olla hagejat, ARMADORA PARLEROS, S.L.i kahjustav akt;
               
            
                  —
               
               
                  tuvastada, et see komisjonipoolne rikkumine põhjustas hagejale, ARMADORA PARLEROS, S.L.ile kahju, mis seisneb hariliku makrelli ja euroopa merluusi kalastamise pealt saamata jäänud tulus ajavahemiku 2006–2020 kohta;
               
            
                  —
               
               
                  mõista Euroopa Komisjonilt äriühingu ARMADORA PARLEROS, S.L.i kasuks välja ÜHEKSA MILJONIT KAHEKSASADA KAHEKSAKÜMMEND ÜKS TUHAT NELISADA KOLMKÜMMEND NELI EUROT JA KUUSKÜMMEND ÜKS SENTI (9 881 434,61 eurot) kahjuhüvitisena, koos seadusjärgse intressiga, kapitaliseerides intressid;
               
            
                  —
               
               
                  mõista kõik kohtukulud välja Euroopa Komisjonilt.
               
            
         Väited ja peamised argumendid
      
      Hagi põhjenduseks esitab hageja ühe väite.
      Hageja väidab, et Euroopa Komisjon on toiminud õigusvastaselt – eelkõige seoses tõigaga, et komisjon jättis täitmata oma kohustuse teha Hispaania Kuningriigi suhtes seiret ja järelevalvet ühenduse ühise kalapoliitika (ÜKP) tegeliku rakendamise üle ning konkreetselt nõukogu 12. oktoobri 1993. aasta määruse (EMÜ) nr 2847/93, millega luuakse ühise kalanduspoliitika suhtes rakendatav kontrollisüsteem (EÜT 1993, L 261, lk 1; ELT eriväljaanne 04/02, lk 70) ja nõukogu 20. novembri 2009. aasta määruse (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks (ELT 2009, L 343, lk 1) tegeliku rakendamise üle. Sellega seoses viidatakse eelkõige „Kantaabria autonoomse piirkonna ja loodepiirkondade vetes seilavate traalerite mootorivõimsuse kontrollimata jätmisele“.
      Niisuguse tegevusetuse tagajärjel kandis hageja kahju ajavahemikus 2006–2020 seetõttu, et ei olnud võimalik kasutada laeva Vianto Tercero, mis tuli ühise kalapoliitika mittenõuetekohase rakendamise tõttu kõrvale jätta ja langes seetõttu kasutusest täielikult välja. Kõik see põhjustas ettevõtjale ARMADORA PARLEROS S.Lile majanduslikku kahju.